नित्य-प्रति के सारे क्रिया-कलापों का निर्वाह करते लगता था ,इनकी कर्ता मैं नहीं .मेरा अस्तित्व स्थूल में सीमित न रह कर सुदूर दृष्यों तक व्याप्त हो गया है .लगता नित्य-कृत्य करनेवाला कोई और सारे कर्तव्य निभाए जा रहा है मैं अलग रह गई हूँ. मन में कहीं कोई अकेलापन नहीं. कोई सहस्र-सहस्र नेत्रों से मुझे देख रहा हैं .आशीषमय आकाश से झरती प्रकाश-किरणें उसी दृष्टि का विस्तार हैं .प्रफुल्ल दिशाएँ उसकी प्रसन्न मुद्रा .शीतल-सुगंधित पवन उनके लहराते आँचल की छुअन - स्नेह और शान्ति से परिपूर्ण वह सतत मेरे साथ है.मैं अकेली कहाँ !